bg ru ru hbs_cyr ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ru en ky be ru ru ru ru ru ru ru bg ru ru ru ru ru ru ru ru ru ru ru ru ru ru
Бала кезинен сагыз сатып акча тапкан Аскат
Сахнага чыкканына көп узабай эл оозуна илинип, сүймөнчүлүккө ээ болгон Аскат Мусабеков менен жубайы Залина Касымова жеке концертине катуу даярданып жүргөн кездери. Убактысынын тардыгына карабай ырчы жигит бала кези, бизнеске болгон шыгы жана МАИ кызматкерлери менен эмнеге араздаша кеткендиги тууралуу маек куруп берди.
- Жеке концертке даярданып жүрөсүңөр, кандай өзгөчөлүктөр болот?
- Жубайым экөөбүздүн концертибиз болуп аткандан кийин экөөбүз биргелешип номер аткарабыз. Мисалы, күү чертебиз. Мен "Манас" эпосунан үзүндү айтам. Концертке мейман катары Керим Турапов, Токтобек Асаналиев жана Күмөндөр Абылов гана катышат.
- Мектепти бүткөндөн кийин филармониянын алдындагы 2 жылдык студияны бүтүргөм. Андан соң Улуттук консерваторияга таптырдым. Ошол кезде эле ырдайын деп 2-3 ыр жаздыргам. Бирок Улукмырза Полотов агай "ырдаганга азыр эрте, үнүң даяр эмес" деп токтотуп койгон. 4-курста гана ырдай баштадым.
- Ыр дүйнөсүнө аралашуу оор болдубу?
- Көп эле тоскоолдуктар, бут тосуулар, каратып туруп сахнага чыгарбай койгондор болгон. Бирок алар жөнүндө азыр сүйлөгүм келбейт. Балким, ошондойлор бар үчүн ушунчалык чыйралдым болуш керек.
- Келинчегиңди кызганычтын айынан сахнага чыкпай эле кой деген учурлар болгон жокпу сизде?
- Залина 9 жашынан бери музыкага аралашып жүрөт. Музыкант катары өтө күчтүү, кыл кыяк тартыш оңой эмес. Кызганычтын айынан анын талантын өлтүрүп салуу мен тараптан туура эмес болуп калмак.
- Экөөңөр тең концертке кеткенде кызыңарды ким карайт?
- Туугандардыкына таштап турууга аргасыз болобуз. Кызымдын жанында көп боло албаганыма өкүнүп, кетип атканда "кызым, кечирип кой. Ата-энең ушундай артист болуп жаралып калыптыр. Келатканда сага шоколад алып келем" деп көңүлүн алып кетем. Бирок азыр экиден өтүп, чоңоюп калды. Айрым учурда жаныма алып алам. Бир кызыгы - кыз туруп аябай тентек, бир нерсени чукуламайын тура албайт. Машинеде баратканда сөзсүз алдыңкы орундукка, менин жаныма отурушу керек. Болбосо чоң чатак чыгат. Ошонун айынан 2-3 жолу МАИге кармалып, алар менен "түшүнүп койбойсуңарбы, силердин балаңар жокпу?" деп араздаша кеткен учурлар болгон.
- Көпчүлүк учурда жанында болбосоңор, тилин түшүнбөй калган учурлар болот турбайбы?
- Ишенесиңерби, апасына караганда мен кызымды жакшы түшүнөм. Мени менен көп сүйлөшөт. Былтыр жаз айларында Залина Америкага 20 күнгө кеткен. Ошондо тили жаңыдан чыгып, "корком" деген сөздү үйрөнгөн. Телефондон сүйлөшүп атканда айтып берсем, келинчегим ушундай маалында жанында боло албаганына кейип, ыйлагысы келгени эсимде.
- Экинчи наристелүү болуу жакынкы пландарыңарда барбы?
- Сөзсүз. Азыр келинчегиме айтып атам концертти өткөрүп алсак, сенин чыгармачылыгыңа чоң "аванс" болот. А мен көп балалуу болгум келет деп акырындап кулагын даярдап атам.
- Ата-энеңиз жөнүндө айтып бербейсизби?
- Атам, апам экөө тең мугалим, Эл агартуунун отличниктери. Азыр да бат-баттан чалып, кулак-башың ооруган жокпу деп сурап турушат. Өзүң балалуу болсоң деле ата-энеге бала бойдон калат экенсиң да.
- Кичине кезде кандай бала элеңиз?
- Суу куйду тентек болчумун. Элден башкача, акылга сыйбаган оюндарды ойночумун. Өзүмдөн кийинки иниме көп "эксперимент" жасар элем. Топурак жедирип көрчүмүн. Бир жолу ийри өсүп калган тишин оңдоп коеюн деп өгөлөп салганым эсимде. Азыр кызымдан өзүмдүн кыялдарымды байкайм. Өткөндө комуз чертип отурсам, комуздун кабына эки буту менен түшүп алып, жерде сойлоп жүрөт балыкмын деп.
- Турмушта кандай адамсыз?
- Өтө шайырмын, тамашалашканды жакшы көрөм.
- А аялыңыздын көзүндө кандай күйөөмүн деп ойлойсуз?
- Жакшы эле болуш керек, өзүнүн айтуусу боюнча (күлүп). Кээде базарда соодагерге, кафелерде официантка айткан акчасын берип коем. Көптөрү мени алдап кетет. Залина ошол маалда "эсептебейсиңби" дегени менен кийин "эркектин майдаланбай ушундай болгону жакшы" деп калат. Демек, жакшы эле окшойм.
- Анда бизнеске шыгыңыз жок го?
- Бар. Мектепте окуган кезде эле соодагер болчумун. Атама Бишкектен сагыз, лимонад алдырып келип сатчумун. Ошентип биринчи жолу 1 сомдон алган 20 сагызды 2 сомдон сатып, үстүнө 20 сом пайда көргөм. Ал эми лимонадды көчө кыдырып сатчубуз. Күнгө карала болуп күйгөн, башына калпакты кесип макалай кылып кийип алган иниме 2 бөтөлкөнү карматып, өзүм баштыкка салып алып айылды кыдырар элек. Бат эле өтүп кетчү. Ал өнөрүмдү студент кезде да калтырбай алып жүрдүм. Өзүм жатаканада жашап, дем алыш күндөрү дүкөнү бар таякеме жардам берчүмүн. Кудай жалгап мен барганда соода шакылдап жакшы болчу. Тайкем менен таежемди жыргатып, өзүм да жыргап кетчүмүн.
- "Акча баарын чечет" дегенге кошуласызбы?
- Бир окуя айтып берейин. 11-классты Бишкектен окудум. Ошол кезде байдын, кедейдин, селсаяктын кантип жашарын көргүм келип, өзүмчө эле изилдөөлөрдү жүргүзө берчүмүн. Бир күнү атайын таштанды ташыган машинеге түшүп алып таштанды таштаган жерге бардым. Бишкектин баардык таштандылары ошол жерде окшойт. Карасам жаш балдар, аялдар тинтип жүрөт. Ал жерде жүрмөк турсун, дем алган оор экен сасыгынан. Ошолорду көрүп өз жашоомо ыраазы болуп, бар нерсеге ынанып жашаш керек экенин түшүнгөм. Ошондон бери бар нерсеге ыраазы болуп жашаганга үйрөндүм. Акчага жулунбайм.
- Тойлордо бекер ырдап берген учурлар болобу?
- Болот. Айрымдар телефон чалып, каражаты тартыш экенин айтып, суранышат. Жок дебейм. Менин талантымды сыйлаган, ырымды уккусу келген адамдар бар экенине сүйүнөм.
about | A Free CSS Template by RamblingSoul